คลังกระทุ้งรัฐบาลแก้‘สินบนนำจับ’
อึ้งรอบ10ปีแบ่งกัน1.2หมื่นล. ลดเพดานลงไม่เกิน5-10ล้าน
10 ต.ค. 2555

อึ้งรอบ10ปีแบ่งกัน1.2หมื่นล. ลดเพดานลงไม่เกิน510ล้าน
คลังออกแรงผลักดันรัฐบาลแก้กฎหมายรางวัลสินบนนำจับของกรมศุลกากร หลังถูกดองเค็มยาว ทั้งๆ ที่ 10 ปี มีการแบ่งเงินเป็นหมื่นล้าน
แหล่งข่าวจากกระทรวงการคลัง เปิดเผยว่า กระทรวงการคลังจะผลักดันให้รัฐบาลเร่งแก้ไขกฎหมายกรมศุลกากร พ.ศ. 2469 ในเรื่องรางวัลสินบนนำจับที่ผ่านความเห็นชอบจากคณะรัฐมนตรี (ครม.) ตั้งแต่รัฐบาลที่แล้ว และล่าสุดได้ผ่านความเห็นชอบจากสำนักงานคณะกรรมการกฤษฎีกาแล้ว แต่รัฐบาลชุดปัจจุบันกลับไม่เห็นชอบและไม่นำเสนอให้เข้าสภาพิจารณาแก้กฎหมาย แต่กลับให้ไปทบทวนร่างกฎหมายที่มีการแก้ไขอีกครั้ง
สำหรับการแก้กฎหมายสินบนนำจับที่ผ่านความเห็นชอบจาก ครม.ก่อนหน้านี้ กำหนดเพดานในการจ่ายเงินสินบนให้กับผู้แจ้งเบาะแสซึ่งเป็นคนนอก 30% แต่กำหนดเพดานไว้ไม่เกิน 10 ล้านบาทต่อกรณี และกำหนดเพดานในการจ่ายเงินรางวัลนำจับแก่เจ้าหน้าที่ 25% กำหนดเพดานสูงสุดไม่เกิน 5 ล้านบาทต่อกรณี จากเดิมกำหนดแต่อัตรา แต่ไม่มีการกำหนดเพดานในการจ่ายเงินต่อกรณีไว้
แหล่งข่าวเปิดเผยว่า การแก้ไขกฎหมายรางวัลสินบนนำจับของกรมศุลกากรนั้นได้รับการเรียกร้องจากผู้ประกอบการและนักลงทุนต่างชาติมาเป็นเวลานาน เพราะเห็นว่าเป็นช่องทางให้เจ้าหน้าที่เรียกผลประโยชน์จากผู้ประกอบการส่งออก นำเข้า แต่เจ้าหน้าที่กรมศุลกากรไม่ต้องการแก้ไข เพราะถือว่าเป็นแรงจูงใจให้เจ้าหน้าที่ปฏิบัติหน้าที่ในการจับกุมผู้นำเข้าสินค้าที่ดำเนินการไม่ถูกกฎหมาย แต่เมื่อทุกฝ่ายเห็นพ้องรัฐบาลกลับไม่ดำเนินการ
“การแก้ไขกฎหมายเรื่องสินบนนำจับที่ผ่านมา เป็นการดำเนินการให้ต่างชาติเห็นว่ารัฐบาลมีความจริงใจในเรื่องการแก้ไขการทุจริตของเจ้าหน้าที่ แต่กลับไม่ได้เร่งดำเนินการอย่างจริงจังจากรัฐบาล” แหล่งข่าวเปิดเผย
แหล่งข่าวจากกรมศุลกากร เปิดเผยว่า ในช่วง 10 ปีที่ผ่านมา ข้าราชการและประชาชนได้รับส่วนแบ่งในรางวัลสินบนและรางวัลนำจับมากกว่า 1.2 หมื่นล้านบาท
ด้านนายรังสรรค์ ศรีวรศาสตร์ รองปลัดกระทรวงการคลังที่ดูแลด้านรายได้ของกรมจัดเก็บภาษี กล่าวว่า จะเชิญผู้แทนกรมศุลกากรมาชี้แจงเรื่องความคืบหน้าในการแก้กฎหมายรางวัลสินบนนำจับ เพื่อผลักดันให้เรื่องนี้เดินหน้าอีกครั้ง
นอกจากนี้ จะติดตามการแก้ไขกฎหมายกรมศุลกากรเรื่องการปรับปรุงแก้ไขค่าปรับ กรณีหลีกเลี่ยงหรือหนีภาษี ที่มีบทกำหนดโทษใหม่เป็น 0.5-4 เท่า โดยมอบให้ศาลภาษีอากรเป็นผู้พิจารณาลงโทษตามความหนักเบาของความผิด จากเดิมที่กฎหมายกำหนดให้ผู้กระทำความผิดจะต้องถูกปรับ 4 เท่าของมูลค่าสินค้า หรือของภาษีส่วนที่ยังชำระไม่ครบถ้วน โดยไม่ได้คำนึงว่าผู้ประกอบการมีเจตนากระทำความผิดหรือไม่ เพราะต้องการติดตามว่าขณะนี้มีการดำเนินการไปถึงขั้นตอนไหนแล้ว เพื่อจะผลักดันให้เป็นรูปธรรม